**Ред за предоставяне на блок-схема на ЕСФП в НАП**

Блок-схемата, подписана с квалифициран електронен подпис, се подава с електронно съобщение, подписано също с квалифициран електронен подпис (КЕП) от лицето по чл. 3 от Наредбата или упълномощено от него лице на електронния адрес на териториалната дирекция на НАП по местонахождение на обекта. В случай на упълномощаване, в електронното съобщение се прилага и пълномощно, подписано с КЕП на лицето по чл. 3. В пълномощното следва да е посочен и серийният номер на КЕП на упълномощеното лице, с който следва да са подписани съответните документи и електронно съобщение.

Препоръчително е блок-схемата да е електронен файл в някои от следните формати tif, pdf, doc, docx, xls, xlsx, rtf, jpg, png, html и размер до 5 МБ.

**Съдържание на блок-схемата на ЕСФП**

Блок-схемата на ЕСФП е необходимо да съдържа графична и описателна (текстова) част, като същата онагледява всички компоненти на системата - централно регистриращо устройство, средства за измерване на разход, нивомерна измервателна система, концентратор или преобразуващо устройство, всички допълнителни модули, връзките между тях и местата на пломбиране.

Всяка блок-схема трябва да отразява конфигурацията на компонентите на системата, съобразно спецификата и големината на съответния обект.

**Графичната част** представлява схематично изображение на компонентите на ЕСФП тип 31, както и всички ЕСФП тип 3 при наличие на такива, връзките между тях и местата, на които са поставени пломби, удостоверяващи преминал контрол от Българския институт по метрология (БИМ).

В нея се изобразяват:

- всички налични резервоари, вкл. неактивни, бракувани и др., намиращи се на територията на обекта, като за последните се отбелязва, че са неизползваеми и несвързани в системата. (В случай че на обекта има скачени и/или двойни резервоари, същите следва да се обозначат графично като един с разделителна ивица);

* средства за измерване на разход – колонка или разходомер, като се посочи всяко средство за измерване на разход към кой резервоар е свързано;
* централното регистриращо устройство (ЦРУ);
* нивомерната измервателна система (НИС);
* концентратор/преобразувател;
* ЕСФП тип 3.

В схемата следва да се съдържат и всички допълнителни устройства, напр. ПОС терминал/Card reader, UPS, баркод четец, средства за измерване на маса (везни), неизползвани портове и други, находящи се в обекта.

При наличие на изградена „вливна точка“ на обекта, същата следва да бъде посочена.

За обекти, в които се съхранява добавка за пречистване на отработени газове „AdBlue“ следва да бъде посочен съда, от които се извършва зареждането.

Предвид спецификата на всеки отделен обект в случай, че някой от изброените по-горе елементи не е наличен в обекта, такъв не следва да бъде изобразяван и обратно, в случай че в към ЕСФП има включени и други елементи, извън изброените, същите следва да бъдат изобразени в блок-схемата.

Освен отделните елементи на блок-схемата се визуализират и връзките между тях, както и всички места, на които са поставени пломби от БИМ.

В блок-схемата не се включват фабричните пломбажни схеми на пломбиране на средствата за измерване на разход и на нивомерните измервателни системи, съдържащи се в удостоверението за одобрен тип или в сертификата за оценено съответствие.

**Описателната част на блок-схемата** индивидуализира всички елементи, изобразени в графичната част и съдържа легенда на използваните графични изображения, съкращения, абревиатури и др. Всички отделни компоненти следва да са описани еднозначно и да са идентифицирани с индивидуализиращите ги данни.

За всяка ЕСФП в описателната част се вписва номера на свидетелството за одобрен тип на ЕСФП от регистъра на БИМ.

За всеки резервоар се посочват вместимост, вид на горивото, което се съхранява в тях, както и данни за сондата, с която се отчита нивото от НИС в него.

За средствата за измерване на разход от одобрен тип се посочват сериен номер и номер от регистъра на БИМ, а за средствата за измерване на разход с оценено съответствие се посочват сериен номер и номер на MID-сертификат.

В случай, че в обекта са налични високодебитни средства за измерване на разход, същите следва да са отбелязани като такива, както и да се посочи вида на средството за измерване на разход.

За нивомерната измервателна система и сондите, отчитащи нивото на горивото във всеки от резервоарите, се посочват модел, сериен номер и регистрационен номер от регистъра на одобрените за използване типове средства за измерване на БИМ.

В описателната част се пояснява вида на пломбите – на производител, или на сервизна организация, или на БИМ. Не е необходимо посочване на номерата на пломбите.